text: তিন লাখ অভিবাসী নেবে কানাডা
  প্রকাশিত হয়েছে : ৬:১৭:০৬,অপরাহ্ন ২৮ নভেম্বর ২০১৬ | সংবাদটি ৯০ বার পঠিত
  বিভিন্ন গ্রুপ থেকে অভিবাসীর সংখ্যা বাড়ানোর প্রচণ্ড চাপ সত্ত্বেও কানাডা ২০১৭ সালে নতুন অভিবাসীর সংখ্যা লক্ষ্যমাত্রা বাড়ায়নি। চলতি বছরের মতোই আগামী বছরেও বিশ্বের বিভিন্ন দেশ থেকে ৩ লাখ নতুন অভিবাসী নেবে কানাডা। দেশটির প্রবীণ জনসংখ্যা বেড়ে যাওয়ার ফলে অর্থনৈতিক চাপ কমাতে এ উদ্যোগ নেয়া হয়েছে বলে সোমবার জানিয়েছেন দেশটির অভিবাসনমন্ত্রী জন ম্যাককালাম। নতুন ঘোষণায় অভিবাসী বাছাইয়ের ক্ষেত্রে ইকোনোমিক ইমিগ্রেন্টদের প্রাধান্য দেওয়া হচ্ছে।
  চলতি বছরও বিপুল সংখ্যক অভিবাসীকে গ্রহণ করেছে কানাডা। তবে বছরে সাড়ে চার লাখ অভিবাসী নেয়ার যে প্রস্তাব গত সপ্তাহে দেয়া হয়েছিল, মন্ত্রীর ঘোষিত এ সংখ্যা তা থেকে বেশ কম।
  নতুন অভিবাসীদের অর্ধেকের বেশি হবে চাকরিপ্রত্যাশী ও বিনিয়োগকারী। বাকিরা হবেন দম্পতি, শিশু, শরণার্থী এবং অন্যান্য মানবিক বিবেচনায় স্থান পাওয়া।
  সরকারি এক বিবৃতিতে বলা হয়, ২০১৭ সালের এ উদ্যোগটি কানাডায় প্রয়োজনীয় অভিবাসী নেয়ার ক্ষেত্রে চিন্তাশীল ও দায়িত্বপূর্ণ পদক্ষেপ।
  পরিকল্পনাটি উত্থাপিত হলো এমন সময় এলো, যখন লিবারাল পার্টির অর্থনৈতিক উপদেষ্টা পরিষদ বার বার হুঁশিয়ারি উচ্চারণ করছিল যে, অর্থনৈতিক প্রবৃদ্ধি আরো বাড়াতে চাইলে অভিবাসীর সংখ্যা কয়েক লাখ বাড়াতে হবে। পরিষদ সুপারিশ কওে যে, আগামী পাঁচ বছর পর্যন্ত প্রতি বছর সাড়ে চার লাখ করে অভিবাসী নেয়া হোক।
  ২০১১ থেকে ২০১৫ সাল পর্যন্ত প্রতি বছর অভিবাসী নেয়ার লক্ষ্যমাত্রা ছিল দুই লাখ ৬০ হাজার। কিন্তু এবার তা থেকে বাড়িয়ে তিন লাখ করার কারণ প্রসঙ্গে জন ম্যাককালাম বলেন, সিরিয়া সংকটের ফলে সৃষ্ট 'বিশেষ পরিস্থিতি'র ফলে এটা করতে হয়েছে।
  এছাড়া ইকোনোমিক ক্লাসে দক্ষ কর্মী ও ব্যবসায়ী নেয়া হবে এক লাখ বাহাত্তর হাজার পাঁচশ এবং ফ্যামিলি ক্লাসে সপরিবারে চুরাশি হাজার চারশ জন স্থান পাবে।
  কানাডায় যেতে আগ্রহীদের জন্য এক্সপ্রেস এন্ট্রি, প্রভিনশিয়াল নমিনি প্রোগ্রাম, সেলফ অ্যামপ্লয়েড, ফ্যামিলি স্পন্সরশিপসহ বেশ কয়েকটি ক্যাটাগরি রয়েছে। প্রতিটি ক্যাটাগরিতে আবেদনের যোগ্যতা ভিন্ন ভিন্ন। তবে সব ক্যাটাগরিতে যোগ্য ও দক্ষ ব্যক্তিদের সুযোগ দেওয়া হবে।